Hvis israelske våbenproducenter tjener penge på konflikten mellem Israel og Palæstina, eller hvis russiskproducerede våben er solgt til Assads styre i Syrien, så skal våbenproducenterne udelukkes fra danske udbud.

Sådan lyder et forslag fra De Radikales forsvarsordfører, fordi de dermed har medvirket til at overtræde menneskerettighederne, mener Martin Lidegaard:

- Danmark stiller ikke nogen som helst krav i forhold til menneskerettigheder generelt, når vi indkøber våben og materiel fra hele verden, siger han. - Det er helt uholdbart, at Danmark køber våben uden at stille krav til, at våbenhandlerne overholder menneskerettighederne.

Læs også : R og SF vil blokere våbenkøb fra omstridt israelsk selskab

Danmark er blandt andet underlagt et EU-direktiv, når det kommer til indkøb til Forsvaret. Men her stilles der kun i begrænset omfang krav til våbenproducenternes overholdelse af menneskerettighederne.

Selvfølgelig skal Danmark stille krav til de producenter, vi køber våben af. martin lidegaard, forsvarsordfører, r

Det ser De Radikale gerne ændret – og allerede nu kan politikerne på Christiansborg vedtage, at vi kun vil købe våben og andet isenkram til Forsvaret af EU-lande samt lande, vi har en særlig aftale med, mener Martin Lidegaard:

- Vores forslag er helt enkelt: Vi skal holde os til at købe våben fra europæiske lande og fra lande som USA og Canada, som vi har sikre aftaler med. Det kan vi gøre i morgen helt uden at bryde nogle regler, siger han.

Russiske producenter kan måske byde i fremtiden

Danmark står ifølge Forsvarsministeriets Indkøbs- og Materielstyrelse foran en hel bunke anskaffelser til Forsvaret i de kommende år.

Foruden en række opdateringer af både kampvogne og pansrede mandskabsvogne, skal der også indkøbes våbenstationer og nye nærbekæmpelsesvåben.

Martin Lidegaard nævner selv, at det vil være trist, hvis russiske våbenproducenter kan ende med at vinde et dansk udbud. Derfor skal der gøres noget snart, mener han.

Læs også : Kritik: Kampfly købes for milliarder uden økonomisk analyse

- Hvis en russisk våbenproducent byder ind på en dansk ordre, og vi ikke kan sige nej, selv om vi ved, at producenten er helt eller halvt ejet af den russiske stat og har sendt våben til Syrien, vil det jo slet ikke være i vores interesse. Det skal vi kunne forhindre, siger han. - Når jeg kigger på, hvad vi skal udbyde, så frygter jeg, at der kunne være russiske producenter, der vil byde. Jeg kan også være betænkelig ved israelske producenter. Jeg vil bare sikre mig, at alle de våbenproducenter, vi handler med, har deres sti i orden, siger Martin Lidegaard.

Forslag til næste forsvarsforlig

Netop den israelske producent Elbit var med i opløbet til at vinde udbuddet omkring indkøbet af nyt artilleri til Forsvaret, der for få uger siden faldt på plads politisk. Her vandt en fransk producent dog kampen om den danske ordre. Tidligere har FN opfordret til at boykotte Elbit.

Lige nu betyder EU’s sanktioner over for Rusland, at det ikke er muligt for russiske våbenproducenter at sælge våben eller andet forsvarsmateriel til EU.

Når der nu er sanktioner over for Rusland, sparker du så ikke en åben dør ind med det her forslag?

- Mange af de sanktioner ser ud til at løbe ud, inden vi skal udbyde vores næste store ordre. Derfor skal vi vise rettidig omhu nu, siger Martin Lidegaard.

Læs også : Nato-chef har dyr ønskeliste til dansk forsvar

Derfor vil han også tage forslaget med til forhandlingsbordet, når forsvarsforligets parter efter sommerferien skal i gang med at forhandle det nye forsvarsforlig på plads.

- Selvfølgelig skal Danmark stille krav til de producenter, vi køber våben af, når det handler om menneskerettigheder. Det kommer vi også til at tage med til forhandlingerne. I næste forligsperiode skal Danmark have styr på det her.

Tidligere i år har Forsvarsministeriet erkendt over for Information, at man ikke har redegjort for, om israelske Elbit, som man har købt udstyr af tidligere, overholder menneskerettighederne.